Pammaregta “Manipud iti Ngiwat Dagiti Ubbing”
Idi Disiembre 2009, pinaboran ti Korte Suprema ti Russia ti maysa a desision a nagresulta iti pannakapasardeng ti aktibidad ti narelihiosuan nga organisasion dagiti Saksi ni Jehova idiay Taganrog, Russia. Nakompiskar met ti Kingdom Hall-da ken naideklara a kontra iti gobierno ti 34 kadagiti publikasiontayo. Daytoy a makapakigtot a damag ket naikabil iti opisial a Web site dagiti Saksi ni Jehova agraman ti retrato dagiti Saksi a naapektaran iti dayta a desision, a pakaibilangan dagiti ubbing.
Sumagmamano a bulan kalpasanna, ti Administrative Center of Jehovah’s Witnesses iti Russia ket nakaawat iti maysa a kahon ken surat manipud iti maysa a Saksi a pamilia idiay Queensland, Australia. Nakita dayta a pamilia ti report maipapan iti desision ti Korte, ket kinunada: “Patgenmi a Kakabsat, Natukay ti rikna dagiti annakmi a da Cody ken Larissa gapu iti nabileg a pammati dagiti kakabsat nga agpaspasar iti pannubok dita Russia. Nagaramid dagiti annakmi kadagiti kard ken surat, ket nangisaganakami iti bassit a pakete ti regalo a kayatmi nga ipatulod kadagiti ubbing idiay Taganrog, tapno maammuanda nga adda padada nga ubbing iti adayo a lugar a simamatalek nga agserserbi ken Jehova ken maseknan kadakuada. Idanon da Cody ken Larissa ti pakomusta ken ayatda kadagiti ubbing dita.”
Idi naawat dagiti ubbing idiay Taganrog dagitoy a regalo, nagaramidda kadagiti adda arte ken diseniona a surat ti panagyaman para iti dayta a pamilia idiay Australia. Natukay ti rikna ti maysa a kabsat nga agserserbi iti sanga nga opisina ti Russia gapu iti makaparegta a sasao “manipud iti ngiwat dagiti ubbing.” Kastoy ti insuratna kada Cody ken Larissa: “Sigurado nga awan ti ubing wenno adulto a maragsakan no madusa iti banag a saanna nga inaramid. Awan basbasol dagiti kakabsattayo idiay Taganrog, isu a nalidayda idi nakompiskar ti Kingdom Hall-da. Maragsakanda la ketdi a makaammo nga ay-ayaten ida dagiti kakabsatda iti sabali a pagilian. Pagyamanan iti ayat ken kinaimbagyo!”—Sal. 8:2.
Talaga a pasettayo ti maysa a sangalubongan a panagkakabsat, ket ti ayattayo iti maysa ken maysa ti tumulong kadatayo a mangibtur iti aniaman a pannubok ken pakarigatan. Bayat a pagdedebatean dagiti korte no agresulta iti guranggura dagiti publikasion dagiti Saksi ni Jehova, siuulimek dagiti annaktayo a mangyeb-ebkas iti pannakaseknanda kadagiti kakabsattayo aniaman ti pagilian ken kulturada. Pampaneknekanda met a pudno ti kinuna ni Jesus: “Babaen iti daytoy maammuanto ti isuamin a dakayo dagiti adalak, no addaankayo iti ayat iti maysa ken maysa.”—Juan 13:35.
ilo_Latn ilo_Latn ilo_Latn ilo_Latn ilo_Latn